Lebuhraya Timur-Barat

Lebuhraya Timur-Barat (singkatan: LRTB), juga dikenali sebagai Jalan Raya Timur-Barat (JRTB) dan bernombor Laluan Persekutuan 4 (FT004), merupakan laluan penting yang menghubungkan pantai barat dan pantai timur Semenanjung Malaysia. Fasa pertama laluan ini menghubungkan Gerik, Perak dengan Jeli, Kelantan sepanjang 123 kilometer dan dibuka secara rasmi pada 1 Julai 1982 selepas melalui tempoh pembinaan yang panjang serta mencabar.

Secara keseluruhan, Laluan Persekutuan FT004 merupakan jalan utama Timur–Barat di zon utara yang menghubungkan Kulim, Kedah sehingga Pasir Puteh, Kelantan dengan panjang hampir 292 kilometer, manakala jajaran di negeri Perak sahaja meliputi lebih 114 kilometer.

 Sejarah 

 Latar belakang dan pembinaan 

Pembinaan Lebuhraya Timur-Barat bermula sekitar tahun 1967 dan dilaksanakan sebagai laluan dua lorong di bawah seliaan Jabatan Kerja Raya (JKR). Laluan ini dibina bagi memendekkan perjalanan antara pantai barat dan pantai timur yang sebelum ini mencecah hampir 1,000 kilometer, selain membangunkan kawasan pedalaman serta menyekat pergerakan pengganas komunis ke selatan Thailand.

Kos asal pembinaan dianggarkan sebanyak RM85 juta, namun meningkat kepada RM205 juta akibat perbuatan sabotaj dan kemusnahan jentera oleh pengganas komunis sepanjang tempoh pembinaan yang mengambil masa kira-kira 11 tahun. Pembinaan lebuh raya ini turut termaktub dalam Program Keselamatan dan Pembangunan (KESBAN) sebagai strategi pembangunan luar bandar dan keselamatan negara.

Sepanjang era Darurat Kedua (1968–1989), pekerja binaan sering menjadi sasaran serangan hendap. Pada peringkat awal pembukaannya, laluan ini dikawal ketat oleh tentera dan hanya dibuka kepada orang awam pada waktu siang, malah pengguna perlu melapor diri sebelum melalui laluan tersebut. Sekatan ini dimansuhkan sepenuhnya selepas penyerahan diri komunis pada tahun 1989.

Bagi mengenang pengorbanan mereka yang terkorban sepanjang pembinaan, sebuah tugu peringatan telah dibina oleh Jabatan Kerja Raya di Pulau Banding.

 Penubuhan Batalion Lebuh Raya (AW) 

Ekoran ancaman keselamatan yang berterusan, kerajaan menubuhkan Pasukan Pertahanan Tempatan (PPT) bagi mengawal keselamatan sepanjang laluan pembinaan. Sebanyak 49 platun PPT ditempatkan di pos statik dari Gerik hingga Batu Melintang, melibatkan 22 platun di Kelantan dan 27 platun di Perak.

Pada 1 Jun 1979, pasukan ini distruktur semula sebagai Batalion Infantri Siri 300 (AW) yang berfungsi sebagai Batalion Lebuh Raya, melibatkan Bn 301 Inf (AW), Bn 302 Inf (AW), Bn 303 Inf (AW) dan Bn 304 Inf (AW) yang ditempatkan di beberapa kem utama di Kelantan dan Perak. Pada tahun 2008, batalion-batalion ini telah ditukar designasi kepada Rejimen Sempadan (RS).

Salah satu peristiwa berdarah berlaku pada 15 Ogos 1977 apabila anggota keselamatan diserang hendap oleh pengganas komunis di kawasan Gerik, mengorbankan dua anggota dan mencederakan beberapa yang lain. Keberanian anggota yang terlibat diiktiraf melalui penganugerahan pingat kebesaran negara.

 Ciri-ciri dan spesifikasi teknikal 

Laluan fasa pertama sepanjang 123 kilometer dari Jeli ke Gerik direka dengan had laju 80 km/j, kadar pendakian antara 7 hingga 10 darjah serta lebar jalan sekitar 2.3 meter.

Lebuhraya ini merentasi Banjaran Bintang dan Banjaran Titiwangsa dengan ketinggian mencecah kira-kira 1,100 meter dari aras laut. Laluan ini turut melalui Tasik Temenggor, sebuah tasik buatan hasil pembinaan empangan hidroelektrik, serta Pulau Banding yang terbentuk daripada pembinaan empangan tersebut.

Sebanyak lima jambatan utama dibina, termasuk jambatan terpanjang sepanjang 880 meter di Tasik Banding, selain sebuah terowong semi dan beberapa laluan khas bagi hidupan liar.

 Fasa Dua 

Fasa dua Lebuhraya Timur-Barat menghubungkan Simpang Pulai, Perak ke Kuala Berang, Terengganu dengan panjang kira-kira 125 kilometer dan kos projek dianggarkan RM1.9 bilion. Projek ini dimulakan pada Februari 2004 dan disasarkan siap pada 2007, namun mengalami kelewatan akibat kemelesetan ekonomi dunia.

Pembinaan fasa ini turut memberi kesan kepada habitat flora dan fauna, khususnya laluan pergerakan hidupan liar dari kawasan Taman Negara ke hutan simpan di Hulu Terengganu dan sempadan Kelantan. Tiga jejambat dibina bagi menyediakan laluan hidupan liar.

 Isu keselamatan dan penyelenggaraan 

Keadaan permukaan jalan yang rosak dan berlubang sering menjadi rungutan pengguna. Kerajaan melalui Kementerian Kerja Raya memaklumkan akan meneliti pelbagai aspek berkaitan keadaan laluan tersebut susulan dakwaan kerap berlaku kemalangan maut.

Bagi jajaran di Kelantan sahaja, sebanyak 24 lokasi sepanjang 115 kilometer dikenal pasti memerlukan penyelenggaraan dengan kos keseluruhan sekitar RM19.8 juta. Kerja-kerja penyelenggaraan dilaksanakan secara berperingkat oleh JKR, namun peruntukan tambahan diperlukan khususnya bagi jajaran di Perak.

Laporan pada Jun 2025 menyatakan lebih 70 peratus keadaan jalan di laluan Timur-Barat yang menghubungkan Gerik dan Jeli berada dalam keadaan kritikal walaupun kerja penurapan semula telah dimulakan.

Pada Jun 2025, satu kemalangan melibatkan bas persiaran yang membawa pelajar Universiti Pendidikan Sultan Idris (UPSI) berhampiran Tasik Banding mengorbankan 15 pelajar dan mencederakan ramai yang lain, sekali gus meningkatkan desakan penambahbaikan aspek keselamatan termasuk pencahayaan jalan dan kemudahan perubatan di Hospital Gerik.

 Kepentingan 

Dengan siapnya lebuh raya ini pada Julai 1982, jarak perjalanan dari utara ke pantai timur dapat dipendekkan secara signifikan tanpa perlu melalui laluan selatan. Laluan ini menjadi pemangkin pertumbuhan ekonomi, pembukaan kawasan penempatan baharu serta memudahkan pergerakan logistik dan pengguna sepanjang tahun.
 Rujukan